[]

ส่วนที่ 1

ข้อมูลสรุป (Executive Summary)

  บริษัท เชอร์วู้ด เคมิคอล จำกัด มหาชน (“บริษัทฯ”)
  ประกอบธุรกิจผลิตและจำหน่ายเคมีภัณฑ์ที่ใช้ในบ้านเรือน ในอุตสาหกรรม สาธารณสุขชุมชน
  และเคมีภัณฑ์เพื่อการเกษตรกรรม ก่อตั้งขึ้นเมื่อวันที่ 1 ธันวาคม 2538 ด้วยทุนจดทะเบียน 30
  ล้านบาท โดยกลุ่มบริษัท ทีโอเอ เพ้นท์ (ประเทศไทย) จำกัด
  ซึ่งประมูลซื้อธุรกิจเคมีเคหะภัณฑ์บางส่วนจากบริษัทเชลล์แห่งประเทศไทย
  ประกอบด้วยกลุ่มผลิตภัณฑ์ป้องกันและกำจัดปลวกเชลล์ไดร้ท์ (Shelldrite)
  ผลิตภัณฑ์ทำความสะอาดอเนกประสงค์ทีโพล์ (Teepol) แชมพูสุนัขเชนการ์ด (Chaingard)
  กลุ่มสารกำจัดแมลงสาธารณสุขชุมชนวาโปน่า (Vapona)
  และน้ำยาฉีดหรือแช่รักษาเนื้อไม้ดีวาเทิร์น (Devatern) บริษัทฯ
  เริ่มรับโอนกิจการและดำเนินธุรกิจตั้งแต่เดือนมิถุนายน 2539
  โดยมีทีมงานเคมีเคหะภัณฑ์ของบริษัทเชลล์แห่งประเทศไทยเป็นผู้บริหารและต่อมาได้เข้าร่วมเป็นผู้ถือหุ้น
  ในช่วงปี 2544 บริษัทฯ ได้เริ่มแผนงานการเปลี่ยนเครื่องหมายการค้าของผลิตภัณฑ์
  “เชลล์ไดร้ท์” เป็น “เชนไดร้ท์” เมื่อสิทธิการใช้เครื่องหมายการค้าเชลล์ไดร้ท์สิ้นสุดลง
  ต่อมาเมื่อธุรกิจขยายตัวขึ้นบริษัทฯ ได้ดำเนินการเพิ่มทุนจดทะเบียนเป็น 60 ล้านบาท และ 120
  ล้านบาทตามลำดับ และ เมื่อวันที่ 9 เมษายน 2547 บริษัทฯ
  ได้จดทะเบียนแปรสภาพเป็นบริษัทมหาชนจำกัด และเพิ่มทุนจดทะเบียนจาก 120 ล้านบาท เป็น
  150 ล้านบาท โดยการนำหุ้นสามัญใหม่เสนอขายให้กับประชาชนทั่วไปพร้อมกับนำบริษัทฯ
  เข้าจดทะเบียนในตลาดหลักทรัพย์ใหม่
  และเริ่มทําการซื้อขายหุ้นสามัญเพิ่มทุนในตลาดหลักทรัพย์แห่งประเทศไทย เมื่อวันที่ 18 ตุลาคม
  2547

ปัจจุบันบริษัทฯ มีผลิตภัณฑ์วางจำหน่ายอยู่มากกว่า0 100 ผลิตภัณฑ์ ภายใต้ 83
เครื่องหมายการค้าจดทะเบียน ซึ่งแบ่งตามการใช้โดยผู้บริโภคได้เป็น 4 กลุ่ม ดังนี้

1.  ผลิตภัณฑ์รักษาเนื้อไม้ (Wood Preservatives) ใช้ทาไม้ป้องกันปลวก มอด และแมลงอื่นๆ
    ที่เจาะทำลายไม้ รวมทั้งรักษาเนื้อไม้จากเชื้อราทำลายไม้

2.  ผลิตภัณฑ์ป้องกันและกำจัดแมลง (Insecticides) ใช้ป้องกันและกำจัดแมลงต่างๆ
    ทั้งในบ้านเรือนและในสาธารณสุขชุมชน

3.  ผลิตภัณฑ์ทำความสะอาด (Sanitary and Cleanser) ใช้ทำความสะอาดอเนกประสงค์
    รวมถึง น้ำยาล้างจานชาม เจลล้างมือแบบไม่ต้องใช้น้ำ ผลิตภัณฑ์เพื่อสุขอนามัยของสุนัข
    แชมพูขจัดเหา และผลิตภัณฑ์ฆ่าเชื้อและกำจัดกลิ่น

4.  ผลิตภัณฑ์อื่น มีอยู่หลายประเภทคือ ผลิตภัณฑ์เคมีเกษตร เช่น สารจับเปียกใบ น้ำมันกำจัดเพลี้ย
    และสเปรย์หล่อลื่นอเนกประสงค์ เป็นต้น และผลิตภัณฑ์ที่เป็นผู้แทนจำหน่ายโดยเป็นผู้นำเข้าเช่น
    เหยื่อพิษสำเร็จรูปสำหรับกำจัดหนู และเหยื่อพิษสำหรับกำจัดแมลงสาบ

ปัจจุบันบริษัทฯ มีโรงงานที่นิคมอุตสาหกรรมเวลโกรว์ ในปี 2549 มีกำลังผลิตประมาณ 9.26
ล้านลิตรต่อปี บริษัทฯ
มีเป้าหมายการดำเนินธุรกิจของบริษัทที่จะผลิตและพัฒนาผลิตภัณฑ์ที่มีคุณภาพสูงแก่ผู้บริโภคอย่างต่อเนื่อง
ด้วยระบบการดำเนินงานที่มีประสิทธิภาพ ซึ่งมีการรับรองโดยระบบมาตรฐานสากล ISO 9001
ระบบการจัดการสิ่งแวดล้อม ISO 14001
และระบบการผลิตตามหลักเกณฑ์ที่ดีในการผลิตวัตถุอันตราย (GMP)

บริษัทฯ ต้องดำเนินงานภายใต้ปัจจัยแวดล้อมทางเศรษกิจและการตลาดที่เปลี่ยนแปลงอย่างรวดเร็ว
ก่อให้เกิดความเสี่ยงที่สำคัญซึ่งอาจกระทบกับการดำเนินธุรกิจ ได้แก่
ความเสี่ยงที่เกิดจากการพึ่งพาผู้แทนจำหน่ายรายใหญ่ ความเสี่ยงด้านความผันผวนของราคาวัตถุดิบ
ความเสี่ยงจากการเปลี่ยนแปลงอัตราแลกเปลี่ยน ความเสี่ยงจากการเข้าตลาดของสินค้าใหม่ๆ
ที่เป็นคู่แข่ง และ
ความเสี่ยงจากการออกสินค้าใหม่ซึ่งสามารถอ่านรายละเอียดความเสี่ยงทั้งหมดได้ที่หัวข้อ
ปัจจัยเสี่ยง ส่วนที่ 2.1 หน้า 6

การประกอบธุรกิจในปี 2549 ปัจจัยความผันผวนทางด้านเศรษฐกิจ
และการเมืองยังคงมีผลต่อเนื่องจากปีก่อนจนถึงสิ้นปี 2549 ประกอบกับเหตุน้ำท่วมในบางภาค
และเหตุการณ์ความไม่สงบต่างๆ ทำให้ผู้บริโภคระมัดระวังการใช้จ่ายมาก
เป็นผลให้ตลาดสินค้าอุปโภคขยายตัวไม่มากนัก ถึงแม้ว่าราคาน้ำมันจะขยับลดลงบ้างในปีนี้
ก็ยังไม่ส่งผลต่อการลดต้นทุน

ปี 2549 บริษัทฯ
ประสบความสำเร็จพอสมควรกับการออกสินค้าใหม่สู่ตลาดสินค้าอุปโภคในฐานเดิมที่ใช้ศักยภาพการกระจายสินค้าของผู้แทนจำหน่ายในแต่ละภูมิภาค
ภายใต้เครื่องหมายการค้าเดิมที่เป็นที่ยอมรับของผู้บริโภคมานานแล้ว
และยังคงแผนการขยายงานต่อเนื่องจากปีก่อนๆ ทั้งในด้านตลาดผลิตภัณฑ์เพื่อการเกษตร
ผลิตภัณฑ์เพื่อสาธารณสุขชุมชน ผลิตภัณฑ์เพื่อตลาดอุตสาหกรรม
และการส่งออกไปยังตลาดต่างประเทศ

ผลจากภาวะเศรษฐกิจที่ชะลอตัวตั้งแต่ช่วงปลายปี 2548 ต่อเนื่องถึงปี 2549
รวมถึงปัจจัยการบริโภคและการลงทุนต่างชะลอตัว
ในขณะที่การใช้จ่ายของรัฐบาลก็ลดลงด้วยเพราะปัญหาการจัดทำงบประมาณและการเบิกจ่าย
มีเพียงการส่งออกและนำเข้าเท่านั้นที่ยังขยายตัวต่อเนื่องเพราะเศรษฐกิจในประเทศที่มีความสำคัญต่อเศรษฐกิจโลกหลายประเทศยังขยายตัวได้ดี
จึงเป็นผลให้กำลังซื้อของผู้บริโภคโดยรวมจึงลดลง
นอกจากนี้ผู้บริโภคยังประหยัดการใช้จ่ายมากขึ้นเพราะความไม่มั่นใจสถานการณ์การเมือง
ตลอดจนเหตุการณ์ความไม่สงบ ส่งผลให้การแข่งขันในตลาดสินค้าอุปโภคปี 2549
รุนแรงไม่น้อยกว่าปี 2548 แม้จะได้แรงหนุนช่วยจากราคาน้ำมันที่ปรับลดลงตั้งแต่ช่วงครึ่งปีหลัง ปี
2549 ถึงแม้ว่ายอดขายของบริษัทฯ จะยังคงเพิ่มขึ้นจากปี 2548 กว่าร้อยละ 10
ค่าใช้จ่ายทางการตลาดก็เพิ่มขึ้นมากเช่นกัน
นอกจากนี้ตลาดการขายบ้านสร้างใหม่มีผลต่อการขายสินค้ากลุ่มผลิตภัณฑ์ป้องกันปลวกใต้ดินประมาณร้อยละ
25-30 เริ่มชะลอตัวลดลงเช่นกัน คาดว่าการแข่งขันในปี 2550
คงรุนแรงขึ้นเพราะตลาดไม่เติบโตดังเช่นในปีที่ผ่านมาที่ยังขยายตัวได้บ้าง

สำหรับสภาวะการแข่งขันปี 2549 ในตลาดเคมีเกษตร
ยิ่งทวีความรุนแรงขึ้นมากในขณะที่ปริมาณการสั่งซื้อลดต่ำลง
เพราะราคาสินค้าทางการเกษตรตกต่ำโดย เฉพาะราคาพืชผักผลไม้ มีแต่พืชไร่บางชนิดเช่น
ยางพารา และปาล์มน้ำมันเท่านั้นที่ราคายังอยู่ในระดับสูงตามราคาน้ำมันเชื้อเพลิง
ส่วนตลาดการประมูลผลิตภัณฑ์เพื่อสาธารณสุขชุมชน ก็ลดลงมากเช่นกัน
เพราะการใช้จ่ายของรัฐบาลอาจไม่เพิ่มขึ้น

ผลการดำเนินงานสำหรับปี 2549 บริษัทฯ มีรายได้จากการขายในปี 2549 เท่ากับ 596.89
ล้านบาท สูงกว่ารายได้จากการขายในปี 2548 ที่มียอดขายเท่ากับ 545.01 ล้านบาท
หรือเพิ่มขึ้นร้อยละ 9.52 เนื่องจากบริษัทฯ
สามารถกระจายสินค้าในร้านค้าย่อยและเขตการขายในต่างจังหวัดได้มากขึ้นในปี 2549
ซึ่งมีส่วนช่วยให้การขายผลิตภัณฑ์กลุ่มกำจัดแมลงในบ้านเรือนและผลิตภัณฑ์กลุ่มทำความสะอาดในบ้านเรือนเพิ่มสูงขึ้นจากปีก่อน
ขณะเดียวกันในปี 2549
ตลาดบ้านที่อยู่อาศัยและอสังหาริมทรัพย์ก็เกิดการชะงักงันเนื่องจากอัตราดอกเบี้ยที่ทรงตัวอยู่ในระดับสูง
จึงส่งผลกระทบโดยตรงต่อยอดขายผลิตภัณฑ์กลุ่มรักษาเนื้อไม้และผลิตภัณฑ์กลุ่มราดพื้นป้องกันปลวกและแมลงใต้ดินที่ลดลง
ต้นทุนขายเพิ่มขึ้นจากปีก่อน 42.31 ล้านบาท หรือเพิ่มขึ้นร้อยละ 11.08
โดยที่อัตราส่วนต้นทุนขายต่อยอดขายได้เพิ่มขึ้นจากร้อยละ 70 ในปี 2548 เป็นร้อยละ 71 ในปี
2549
เพราะบริษัทไม่สามารถปรับราคาขายผลิตภัณฑ์ในกลุ่มทำความสะอาดในบ้านเรือนให้เพิ่มขึ้นในอัตราเดียวกับต้นทุนที่สูงขึ้น
ค่าใช้จ่ายในการขายและบริหารเพิ่มขึ้นจากปีก่อนหน้า 10.53 ล้านบาท หรือคิดเป็นร้อยละ 9.96
เพราะบริษัทฯ ได้เพิ่มบุคลากรและมีค่าใช้จ่ายด้านการตลาดอื่นๆ
เพิ่มขึ้นเพื่อรองรับกับแผนการขยายตัวในตลาดเคมีเกษตรและตลาดส่งออก ทำให้มีกำไรสุทธิเท่ากับ
41.38 ล้านบาท ลดลงจากปีก่อน 2.87 ล้านบาทเมื่อเทียบกับปีก่อน ณ วันที่ 31 ธันวาคม 2549
บริษัทมีสินทรัพย์รวม 470.02 ล้านบาท หนี้สินรวม 162.74 ล้านบาท และส่วนของผู้ถือหุ้นรวม
307.28 ล้านบาท